KOMMISSIONENS BESLUTNING af 3. juli 1998 om den i beslutning 94/611/EF om gennemførelse af artikel 20 i Rådets direktiv 89/106/EØF om byggevarer nævnte Single Burning Item test (SBI-test) (meddelt under nummer K(1998) 1743) (EØS-relevant tekst) (98/457/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer (1), ændret ved direktiv 93/68/EØF (2), særlig artikel 20, og

ud fra følgende betragtninger:

Forskelle mellem medlemsstaternes prøvningsmetoder og klassificeringssystemer for reaktion på brand betyder, at harmonisering kun kan ske ved vedtagelse af et fælles klassificeringssystem, der bygger på anerkendte prøvningsmetoder, som skal benyttes overalt i EF;

for at tage hensyn til eventuelle forskelle med hensyn til beskyttelsesniveauer er det fastsat i artikel 3, stk. 2, i direktiv 89/106/EØF, at der for hvert væsentligt kravs vedkommende kan opstilles klasser for de krav, der skal opfyldes,

i punkt 4.3.1.1 i basisdokument nr. 2, der er knyttet til meddelelse fra Kommissionen om basisdokumenterne til Rådets direktiv 89/106/EØF (3), er det fastsat, at der for at gøre det muligt at vurdere byggevarers ydeevne med hensyn til reaktion på brand på et fælles grundlag vil blive udviklet en harmoniseret løsning, som kan indebære anvendelse af prøvninger i fuld skala, eller i reduceret skala, som er korreleret med relevante scenarier for virkelige brande;

en sådan løsning foreligger i et system af klasser, som er vedtaget ved Kommissionens beslutning 94/611/EF (4);

i beslutning 94/611/EF henvises der i tabel 1 i bilaget til SBI-testen (Single Burning Item test), som er nødvendig til prøvning af byggevarer til vægge og lofter samt væg- og loftsbeklædninger, bygningsdele, byggevarer, der indgår i bygningsdele, komponenter til rør og kanaler samt byggevarer til facader/ydervægge i klasse B, C eller D;

forskelle i de apparaturer, der anvendes til prøvning af reaktion på brand, kan medføre forskelle i prøvningsresultaterne, og det er derfor nødvendigt at fastlægge en fælles konfiguration for SBI-apparaturet for at sikre ensartede prøvningsresultater inden for hele Fællesskabet;

grundlaget for fastlæggelsen af en fælles konfiguration for SBI-apparaturet kommer fra en undersøgelse foretaget på Kommissionens vegne af Gruppen af Officielle Brandprøvningslaboratorier, der har undersøgt, i hvilken udstrækning forskellige SBI-konfigurationer var i stand til at opfylde kravene i beslutning 94/611/EF, og anbefalet den bedst egnede konfiguration;

den foretrukne SBI-konfiguration har være underkastet en round robin prøvningsserie, der har omfattet mange forskellige byggematerialer;

de i denne beslutning fastsatte foranstaltninger er i overensstemmelse med udtalelse fra Det Stående Byggeudvalg -

VEDTAGET FØLGENDE BESLUTNING:

Artikel 1

Med henblik på klassificering af byggevarer med hensyn til reaktion på brand skal den SBI-test (Single Burning Item test), som der henvises til i tabel 1 i bilaget til beslutning 94/611/EF, være i overensstemmelse med den konfiguration, der er specificeret i bilaget til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 3. juli 1998.

På Kommissionens vegne

Martin BANGEMANN

Medlem af Kommissionen

(1) EFT L 40 af 11. 2. 1989, s. 12.

(2) EFT L 220 af 30. 8. 1993, s. 1.

(3) EFT C 62 af 28. 2. 1994, s. 23.

(4) EFT L 241 af 16. 9. 1994, s. 25.

BILAG

SBI-KONFIGURATION

1. Generelt

SBI-prøvningsudstyret beskrives udtømmende i en kommende europæisk standard.

SBI-prøvningsudstyret i sin helhed (herunder det omgivende rum) skal være det samme i alle tilfælde med forbehold for tilladelige variationer (f.eks. tolerancer), der medtages i den kommende europæiske standard.

2. Prøvningsprincip

Et prøvelegeme bestående af to lodrette fløje, der danner et retvinklet hjørne, udsættes for flammen fra en brænder, der placeres nederst ved hjørnet. Flammen fås ved forbrænding af propangas, der indblæses gennem en sandboks.

Når brænderen tændes, registreres følgende parametre for forbrændingsprocessen: tid indtil antændelse, flammespredning, varmeafgivelse, røgudvikling og brændende dråber/partikler.

3. Prøvningsudstyret

SBI-prøvningsudstyret består af et omgivende rum, SBI-apparaturet (prøvelegemevogn, ramme, brændere, hætte, kollektor og rørføring), propantilførselssystemet, røgudsugningssystemet og det almindelige måleudstyr.

Nøjagtige specifikationer for prøvningsudstyret og dets konfiguration fastlægges i den kommende europæiske standard, der er nævnt i punkt 1. Hovedkomponenterne bliver følgende:

3.1. SBI-testens omgivende rum

- Indvendige dimensioner:

- højde: 2,4 ± 0,1 m (øverst på rammen)

- gulvareal: 3,0 ± 0,6 m i begge retninger.

- Vinduer: vinduer i de to vægge der vender mod forsiden af de to prøveflader.

- En væg med åbning for prøvelegemevogn; afstand mellem prøvelegemevogn og sidevægge ≥ 0,5 m.

- Når prøvelegemevognen er på plads, bør åbningerne i det omgivende rum, bortset fra luftindtaget ved bunden og røgudsugningsåbningen i hætten, ikke være større end 0,05 m2.

3.2. SBI-apparatur

SBI-apparaturet består af:

a) En prøvelegemevogn, på hvilken der anbringes to lodrette prøvelegemedele og en primær sandboksbrænder nederst i det lodrette hjørne; vognen skubbes på plads, så dens bagside lukker åbningen i SBI-testens omgivende rum; luftindtaget under vognens gulv skal have perforerede plader, som kan fordele strømmen jævnt hen over gulvet i prøvningens omgivende rum.

b) En fast ramme, som prøvelegemevognen skubbes ind i, og som understøtter hætten. Den sekundære brænder fastgøres til rammen.

c) En hætte, som er anbragt oven på rammen, og som opfanger forbrændingsgasserne.

d) En kollektor oven på hætten med vandret røgudsugning; ledeplader nederst i samlestykket hindrer, at strømningen i hætten bliver for asymmetrisk.

e) Et målerør, hvis dimensioner og konfiguration fastlægges nærmere.

Apparaturet skal kunne rumme prøvelegemer på op til 200 mm tykkelse.

3.3. Brændere og propangastilførsel

a) SBI-apparaturet indeholder to identiske sandboksbrændere, en på prøvelegemevognens bundplade og en fastgjort til en af rammens stolper; brænderne har følgende specifikationer:

- Form: retvinklet trekant (set ovenfra) med lige sider på 250 mm, højde på 80 mm og lukket bund bortset fra en 1/2″ rørkobling i tyngdepunktet; foroven åben; måltolerance for dimensionerne: ± 2 mm.

- Kasse fremstillet af 1,5 mm rustfrit stål, fyldt med et 60 mm tykt bundlag af grus (kornstørrelse 4-8 mm) og et 20 mm tykt toplag af »sand« (kornstørrelse: 2-4 mm). De to lag stabiliseres af et metaltrådsnet, som også hindrer gruset i at komme ind i gasrørsmuffen. Måltolerance for lagenes tykkelse: ± 2 mm.

- Placering:

- den primære brænder monteres i bakken og forbindes med U-profilen neden for prøvelegemerne

- den sekundære brænder fastgøres til rammestolpen over for prøvelegemets hjørne med brænderens overside i en højde af 1 450 mm ± 5 mm fra gulvet (1 000 mm lodret afstand til hætten). Brænderens diagonal skal være parallel med og nærmest den primære brænders diagonal og dens 45-graders hjørner skal befinde sig i en afstand af 700 mm ± 5 mm fra prøvelegemepositionerne.

b) Prøvelegemerne beskyttes mod varmestrømmen fra den sekundære brænders flammer med et skjold, hvis materiale og konfiguration fastlægges nærmere.

c) Brænderne skal udstyres med en antændelsesanordning, f.eks. pilotflamme eller glødetråd.

d) Propangassens renhedsgrad skal være mindst 95 %. Propangassen tilføres gennem en massestrømningsregulator med fastsatte egenskaber.

3.4. Røgudsugningssystem

Røgudsugningssystemet skal opfylde de krav, der fastsættes i den kommende europæiske standard, som der henvises til i punkt 1.

3.5. Almindeligt måleudstyr

Måleudstyrets type, ydeevne og placering fastlægges i den kommende europæiske standard, som der henvises til i punkt 1.

4. Prøvelegeme

Hjørneprøvelegemet består af to fløje, en kort og en lang.

Prøvelegemer af plade og enkeltbyggevarer skal have følgende overfladedimensioner:

a) kort fløj: 495 mm ± 5 mm × 1 500 mm ± 5 mm

b) lang fløj: 1 000 mm ± 5 mm × 1 500 mm ± 5 mm.

Prøvelegemer af andre byggevaretyper, f.eks. kabler, rør, kanaler, slanger og løst isoleringsmateriale, skal tilvejebringes og monteres på en måde, der modsvarer deres praktiske anvendelse; dette vil blive beskrevet i detaljer i en kommende europæisk standard.

I givet fald skal byggevaren fastgøres til et underlag på en måde, der modsvarer dets endelige praktiske anvendelse. Underlaget og monteringsmetoden fastlægges i en kommende europæisk standard.

Byggevarer skal fastgøres til en bagplade af nærmere fastlagt type og konditioneres efter bestemmelserne i en kommende europæisk standard.

De monterede prøvelegemefløje placeres lodret i prøvelegemevognen og mærkes med lodrette og vandrette linjer. De nærmere fremgangsmåder herfor fastlægges i en kommende europæisk standard.

5. Fremgangsmåde ved prøvning

Fremgangsmåden ved prøvning, herunder kalibrering, monteringsprocedurer og prøvningsbetingelser samt måleparametre fastlægges nærmere i en kommende europæisk standard.